Aeacus
Aeacus (Graece Αἰακός) in mythologia Graeca est filius Iovis et nymphae Aeginae. In insula regnat, quam in honorem matris Aeginam vocat (antea Oenopiam nomen habuit), amicus et socius Atheniensium. Post mortem ob insignem aequitatem unus e tribus iudicibus in infernis fit, cum Rhadamantho et Minoe. Tres filios e duabus matribus habet: maximum natu Telamonem, medium Peleum, postremum Phocum. Per Telamonem avus est Aiacis, per Peleum Achillis, qui omnes a poetis idcirco Aeacidae vocantur. Templum ei Aeginae stat, Aeaceum dictum.